C 125/314
SL
Uradni list Evropske unije
5.4.2023
sreda 14. septembra 2022 (91)
Večje varstvo porabnikov bi moralo biti zagotovljeno z razpoložljivostjo učinkovitih neodvisnih mehanizmov alternativnega reševanja sporov za vse porabnike, kot sta varuh pravic porabnikov energije, organ za porabnike ali regulativni organ.
Zato bi morale države članice uvesti hitre in učinkovite postopke za obravnavanje pritožb.
(92)
Priznati in dejavno podpirati bi bilo treba prispevek skupnosti na področju energije iz obnovljivih virov v skladu z Direktivo (EU) 2018/2001 ▌in energetskih skupnosti državljanov v skladu z Direktivo (EU) 2019/944 pri doseganju ciljev evropskega zelenega dogovora in načrta za uresničitev podnebnih ciljev do leta 2030.
Zato bi morale države članice upoštevati in spodbujati vlogo skupnosti na področju energije iz obnovljivih virov in energetskih skupnosti državljanov.
Te skupnosti lahko državam članicam pomagajo, da na lokalni ravni izvajajo načelo „energijska učinkovitost na prvem mestu“, in sicer s pospeševanjem energijske učinkovitosti na lokalni ravni ali ravni gospodinjstev, pa tudi v javnih stavbah v sodelovanju z lokalnimi organi.
Prek vlaganja v energijo iz obnovljivih virov lahko krepijo moč odjemalcev in jih vključujejo ter nekaterim skupinam gospodinjskih odjemalcev, tudi v podeželskih, odmaknjenih in najbolj oddaljenih regijah, s takimi ukrepi omogočajo sodelovanje v projektih in posegih energijske učinkovitosti.
Energetske skupnosti imajo pomembno vlogo tudi pri izobraževanju in ozaveščanju državljanov o dejavnostih, s katerimi lahko prihranijo energijo.
Če to ustrezno podpirajo države članice, energetske skupnosti lahko pomagajo v boju proti energijski revščini z omogočanjem lažje izvedbe projektov energijske učinkovitosti, zmanjšanja porabe energije in zniževanja tarif za dobavo.
Države članice bi morale odpraviti nepotrebne ovire, da bi poskrbele, da je oblikovanje energetskih skupnosti zanimivo.
Javne uprave na vseh ravneh bi morale biti ustrezno usposobljene na tem področju.
(92a)
Dolgoročne spremembe vedenja pri porabi energije je mogoče doseči z opolnomočenjem državljanov.
Energetske skupnosti lahko prispevajo k dolgoročnemu prihranku energije, zlasti med gospodinjstvi, ter k bolj trajnostnim naložbam državljanov in malih podjetij.
Države članice bi morale državljanom omogočiti take ukrepe s podpiranjem energetskih projektov in organizacij skupnosti.
(93)
Priznati bi bilo treba prispevek točk VEM ali podobnih struktur kot mehanizmov, ki lahko številnim ciljnim skupinam, tudi državljanom, MSP in javnim organom, omogočijo zasnovo in izvedbo projektov in ukrepov v zvezi s prehodom na čisto energijo.
Prispevek točk VEM je lahko zelo pomemben za najranljivejše odjemalce, tudi za ženske v vsej raznolikosti in starše samohranilce, saj bi lahko bile enostavneje zasnovan, zanesljiv in dostopen vir informacij o izboljšavah energijske učinkovitosti.
Ta prispevek lahko zajema tehnično, upravno in finančno svetovanje in pomoč, omogočanje lažjega opravljanja potrebnih upravnih postopkov ali dostopa do finančnih trgov, usmerjanje v nacionalnem in evropskem pravnem okviru, vključno s pravili in merili javnega naročanja, in taksonomijo EU.
(94)
Komisija bi morala pregledati učinek svojih ukrepov v podporo razvoju platform ali forumov, v okviru katerih med drugim evropski organi za socialni dialog spodbujajo programe usposabljanja o energijski učinkovitosti, ter po potrebi uvesti dodatne ukrepe.
Spodbujati bi morala tudi socialne partnerje v razpravah o energijski učinkovitosti, zlasti za ranljive odjemalce in končne porabnike, tudi v tistih o energijski revščini.
(95)
Pravičen prehod na podnebno nevtralno Unijo do leta 2050 je osrednjega pomena za evropski zeleni dogovor.
Evropski steber socialnih pravic, ki so ga 17. novembra 2017 skupaj razglasili Evropski parlament, Svet in Komisija, uvršča energijo med osnovne storitve, do katerih ima pravico dostopati vsakdo.
Socialno ogroženi morajo biti deležni pomoči pri dostopu do teh storitev (45), še posebej zaradi inflacijskega pritiska in znatnega povišanja cen energije.
(45)
Evropski steber socialnih pravic, načelo 20 „Dostop do osnovnih storitev“: https://ec.europa.eu/info/strategy/priorities-2019-2024/ economy-works-people/jobs-growth-and-investment/european-pillar-social-rights/european-pillar-social-rights-20-principles_sl